22631-1/2018/FOKT

Magyarország Emberi Erőforrások Minisztériuma

# **az Eötvös Loránd Tudományegyetem közreműködésével**

**nyílt köznevelési pályázatot hirdet**

**a szomszédos államokban élő magyarokról szóló 2001. évi LXII. törvény 1. § (1) bekezdésében felsorolt országok területén, valamint Magyarországon anyanyelven folyó tanulmányi versenyek támogatására az alábbi területi és tárgyi hatállyal:**

**A) „Szülőföldön megrendezendő anyanyelvi tanulmányi versenyek, szemlék” támogatása;**

**B) „Magyarországon megrendezendő, magyar nyelven folyó nemzetközi közoktatási tanulmányi versenyeken a fenti törvény hatálya alá tartozó országokból érkezők költségeinek a támogatása”.**

1. **A pályázat célja: Szülőföldön, valamint Magyarországon anyanyelven folyó tanulmányi versenyek támogatása**

1. **A pályázat benyújtására jogosultak köre:**

- az A) pont esetében a szomszédos államokban élő magyarokról szóló 2001. évi LXII. törvény 1. § (1) bekezdésében felsorolt országok területén működő, oktatási profilú civil szervezetek (pedagógus szövetségek, egyesületek, társulatok, alapítványok stb.), oktatási intézmények, pedagógiai intézetek, egyházak.

- a B) pont esetében Magyarországon és a szomszédos államokban élő magyarokról szóló 2001. évi LXII. törvény 1. § (1) bekezdésében felsorolt országok területén működő, oktatási profilú civil szervezetek (pedagógus szövetségek, egyesületek, társulatok stb.), oktatási intézmények, egyházak.

**3. Általános tudnivalók:**

* A támogatás forrása: a Magyarország 2018. évi központi költségvetéséről szóló 2017. évi C. törvény 1. melléklete, XX. Emberi Erőforrások Minisztériuma fejezet, 20/5/18/4. „Határon túli köznevelési feladatok támogatása” megnevezésű részfeladata (Áht azonosító: 348 662).
* A jelen pályázaton felhasználható pénzügyi keretösszeg 20,0 millió forint, az elnyerhető támogatás alsó határa 60 ezer forint, felső határa 900 ezer forint vissza nem térítendő támogatás, a támogatási intenzitás 1-100% közötti.\*
* A pályázó a pályázat benyújtásával elfogadja, hogy a benyújtott pályázatokról, az azt kérelmezőkről, az igényelt támogatások fajtájáról, valamint az odaítélt támogatások összegéről szóló adatokat az Eötvös Loránd Tudományegyetem (továbbiakban: ELTE) megküldi a Magyar Államkincstár részére.
* A támogatásból elszámolható költségek köre: határon túli résztvevők étkezési költségei, szállásköltségei, útiköltség-hozzájárulás, program- és kirándulásköltségek, anyagköltségek, valamint előadói- és tiszteletdíjak (személyi kifizetések), valamint egyéb a pályázat megvalósítása során a pályázat céljával szorosan összefüggő költségek.

\*Tervezett keret, a minisztérium fenntartja a támogatások megítélésénél azt a jogot, hogy a keretösszeg mértékét az államháztartás egyensúlyi helyzetének alakulása függvényében megváltoztassa

* A pályázatokról az Emberi Erőforrások Minisztériuma (továbbiakban: EMMI) oktatásért felelős államtitkára dönt az Értékelő Bizottság (elnök: Dr. Cseszregi Tamás oktatási igazgató, tagok: Jakabné dr. Szalai Krisztina főosztályvezető, Junger Endre felsőoktatási referens, Mézner Rita pénzügyi referens, Dr. Mészáros Tamás szakmai igazgató) javaslata alapján 2018. augusztus 31-ig. A pályázati eredmény érvényességéhez a kedvezményezett részéről összeférhetetlenségi nyilatkozatot kell nyújtani a szerződéskötés megelőzően a kötelezettségvállaló személyével és az Értékelő Bizottság tagjaival kapcsolatban.
* A pályázóknak nem kötelező saját forrás biztosítása.
* Egy szervezet több tanulmányi versenyre is benyújthat pályázatot.
* A programot úgy kell megtervezni, hogy a várható szakmai hasznosulás a tervezettnél kisebb mértékben nyújtott támogatás esetén se sérüljön.
* A 2019. évre átnyúló programot csak 2018. évi kezdési időponttal lehet megpályázni.
* A szerződés megkötése előtt a pályáztató kérheti a felhasználási terv módosítását.
* A nyertes pályázókkal az Eötvös Loránd Tudományegyetem 2018. október 31-ig köt támogatási szerződést, és az abban foglalt feltételeknek megfelelően gondoskodik a megítélt támogatások egy összegben történő, a beszámoló elfogadását megelőzően, támogatási előlegként történő átutalásáról a 98/2012 (V.15.) Korm. rendelet alapján.
* A támogatás folyósítására a szerződés mindkét fél által történt aláírását követően legkésőbb 2018. december 31-ig kerül sor.
* A szerződésben foglalt támogatási összeg felhasználásának kezdő időpontja 2018. szeptember 1. véghatárideje 2019. június 15.
* A támogatás felhasználásáról a kedvezményezett szakmai beszámolót és pénzügyi elszámolást köteles benyújtani legkésőbb 2019. július 31-ig.
* A pályázati adatlap elküldésével a pályázó tudomásul veszi a pályázati feltételeket.

**4. A pályázatok benyújtása, határidő:**

Pályázni kizárólag online adatlap kitöltésével lehet. A pályázatot elektronikus formában – az előírt mellékletek csatolásával – az Eötvös Loránd Tudományegyetem honlapján, a <https://martonaron.elte.hu/palyazatok/jogiszemelyeknek-szervezeteknek> menüpont alatt lehet kitölteni.

A kitöltött adatlaphoz kötelező csatolni a mellékleteket.

**A pályázat elektronikus beérkezésének határideje: 2018. június 15.**

A pályázó a pályázat elektronikus beküldésekor az alábbi mellékleteket köteles csatolni:

* a Kedvezményezett létesítő okiratának egyszerű másolata, illetve annak magyar nyelvű fordítása;
* a Kedvezményezett létezését igazoló (*végzés, nyilvántartásba vételről szóló határozat, kivonat a bírósági nyilvántartásból,*), a pályázat benyújtásának napjától számított **30 napnál nem régebbi** hiteles okirat és annak magyar nyelvű fordítása;
* a Kedvezményezett képviselőjének hiteles cégaláírási nyilatkozata (közjegyző által hitelesített aláírási címpéldánya, vagy számlavezető pénzforgalmi intézmény által vezetett aláírási karton másolatának a számlavezető pénzforgalmi intézmény által hitelesített eredeti példánya) és annak magyar nyelvű fordítása;
* a számlavezető bank által kiállított banki igazolás a támogatást fogadó bankszámláról, mely tartalmazza az IBAN kóddal ellátott számlaszámot, a SWIFT kód, valamint a bank nevét és címét;
* amennyiben az átutalást magyarországi bankszámlával rendelkező más szervezet fogadja be, annak az erről szóló nyilatkozata;

A nyertes pályázókkal történő szerződéskötés során az EMMI, mint Támogató a határon túli költségvetési támogatások sajátos szabályairól szóló 98/2012. Korm. rendelet 3. § 1/b bekezdés figyelembe vételével az államháztartásról szóló 2011. évi CXCV. törvény 50/A. §- szerinti biztosíték kikötésétől eltekint.

**5. A pályázatok elbírálásának mérlegelési szempontjai:**

* a leadott program szükségszerűsége, minősége, megvalósíthatósága,
* a program várható szakmai hasznosulásának bemutatása,
* a költségvetés megalapozottsága, az eddigi elszámolási és szervezési tapasztalat.

**Nem jogosultak a támogatásra:**

* azok a szervezetek, amelyek a tárgyévet megelőző két évben nem tartották be az Emberi Erőforrások Minisztériumával, valamint az Eötvös Loránd Tudományegyetemmel kötött szerződésben foglaltakat.

**Hiánypótlásra tekintet nélkül érvénytelen a pályázat, ha**

* a pályázatát nem a felhívásban megjelölt módon, elektronikus adatlapon nyújtotta be a jelölt.

A pályázat befogadásáról annak benyújtását követő hetedik napig befogadó nyilatkozatot bocsátunk ki vagy érdemi vizsgálat nélkül elutasítjuk a pályázatot.

Nem megfelelő dokumentációval mellékelt pályázat esetén hiánypótlásra az arról szóló elektronikus értesítést követő 5. naptári napig van lehetőség egy alkalommal. A hiánypótoltatott dokumentumokat a 4. pontban meghatározottak szerint szükséges benyújtani.

**A pályázat elbírálásáról az online adatlapon megadott e-mail címre 2018. szeptember 15-ig küldünk értesítést.**

A nyertes pályázók listáját az Emberi Erőforrások Minisztériuma, **www.kormany.hu/hu/emberi-eroforrasok-miniszteriuma**, valamint az Eötvös Loránd Tudományegyetem, [**https://martonaron.elte.hu/palyazatok**](https://martonaron.elte.hu/palyazatok)honlapján tesszük közzé.

**A pályázó a pályázati eljárással és döntéssel szemben írásban az államháztartásról szóló törvény végrehajtásáról szóló 368/2011. (XII.31.) Korm. rendelet 102/D.§-ában meghatározott módon kifogást nyújthat be az Emberi Erőforrások Minisztériuma miniszterének címezve a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül. A pályázati döntéssel szemben egyéb jogorvoslatnak helye nincs.**

A pályázó a pályázattal kapcsolatban az alábbi személytől kérhet felvilágosítást:

Solymos Tamás köznevelési referens - Eötvös Loránd Tudományegyetem Pályázati Iroda

E-mail: kozoktatasi.palyazatok@kancellaria.elte.hu; Tel: + 36 30 321 6861

A pályázatra egyebekben a magyar jog szabályai az irányadóak.

Eötvös Loránd Tudományegyetem Pályázati Iroda

Emberi Erőforrások Minisztériuma – Oktatásért Felelős Államtitkárság Felsőoktatási Képzési Főosztály